Document ID: 32014R0119

KOMISJONI MÄÄRUS (EL) nr 119/2014,
7. veebruar 2014,
millega muudetakse Euroopa Parlamendi ja nõukogu direktiivi 2002/46/EÜ ja Euroopa Parlamendi ja nõukogu määrust (EÜ) nr 1925/2006 seoses kroomiga rikastatud pärmiga, mida kasutatakse toidulisandite valmistamisel, ja toidule lisatava kroom(III)laktaat-trihüdraadiga
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 10. juuni 2002. aasta direktiivi 2002/46/EÜ toidulisandeid käsitlevate liikmesriikide õigusaktide ühtlustamise kohta, (1) eriti selle artikli 4 lõiget 5,
võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1925/2006 vitamiinide, mineraaltoitainete ja teatud muude ainete toidule lisamise kohta, (2) eriti selle artikli 3 lõiget 3,
olles konsulteerinud Euroopa Toiduohutusametiga
ning arvestades järgmist:
(1)
Direktiivi 2002/46/EÜ II lisas on esitatud loetelu vitamiinidest ja mineraaltoitainetest, mida võib kasutada toidulisandite valmistamisel. Komisjoni määrusega (EÜ) nr 1170/2009 (3) on asendatud direktiivi 2002/46/EÜ I ja II lisa. Direktiivi 2002/46/EÜ II lisa on muudetud komisjoni määrusega (EL) nr 1161/2011 (4).
(2)
Vastavalt direktiivi 2002/46/EÜ artiklile 14 võetakse sätted, milles käsitletakse toidulisandites kasutatavaid vitamiine ja mineraaltoitaineid, mis võivad mõjutada rahva tervist, vastu pärast konsulteerimist Euroopa Toiduohutusametiga.
(3)
31. oktoobril 2012 võttis Euroopa Toiduohutusamet vastu teadusliku arvamuse valmistise ChromoPrecise® kohta, mida kasutatakse toitainelistel eesmärkidel toidulisandites kroomiallikana, ja nimetatud allikast kroomi biosaadavuse kohta; (5) nimetatud valmistis kujutab endast kroomiga rikastatud pärmi, milles kroom on seotud rakutasandil.
(4)
Euroopa Toiduohutusamet rõhutas, et tema arvamuses esitatud järeldused kehtivad ainult kroomiga rikastatud pärmi ChromoPrecise® ja mitte muude kroomiga rikastatud pärmide kohta. Lisaks leidis toiduohutusamet, et nõuded kroomiga rikastatud pärmile ChromoPrecise® peaksid sisaldama nõudeid kuivatamisel tekkiva massikao ja kroom(VI) maksimaalse sisalduse kohta.
(5)
Toiduohutusameti poolt 31. oktoobril 2012 vastu võetud arvamusest tuleneb, et kroomiga rikastatud pärmi ChromoPrecise® kasutamine toidulisandites ei põhjusta ohtu tervisele, tingimusel et arvamuses käsitletud teatavad tingimused on täidetud.
(6)
Määruse (EÜ) nr 1925/2006 II lisas on esitatud loetelu vitamiinidest ja mineraaltoitainetest, mida võib toidule lisada.
(7)
Määruse (EÜ) nr 1925/2006 artikli 3 lõike 3 kohaselt tuleb kõnealuse määruse II lisas esitatud loetelu muudatused vastu võtta, võttes arvesse Euroopa Toiduohutusameti arvamust.
(8)
13. septembril 2012 võttis Euroopa Toiduohutusamet vastu teadusliku arvamuse kroom(III)laktaat-trihüdraadi kohta, mida lisatakse toitainelistel eesmärkidel toidule kolmevalentse kroomi allikana (6).
(9)
Euroopa Toiduohutusameti poolt 13. septembril 2012 vastu võetud arvamusest tuleneb, et kroom(III)laktaat-trihüdraadi toidule lisamine ei põhjusta ohtu tervisele, tingimusel, et arvamuses käsitletud teatavad tingimused on täidetud.
(10)
Ained, mille kohta Euroopa Toiduohutusamet on avaldanud positiivse arvamuse, tuleks kanda direktiivi 2002/46/EÜ II lisas ja määruse (EÜ) nr 1925/2006 II lisas esitatud loeteludesse.
(11)
Huvitatud isikutega konsulteeriti toiduahela ning looma- ja taimetervise nõuanderühma kaudu ning nende märkusi võeti arvesse.
(12)
Seepärast tuleks direktiivi 2002/46/EÜ ja määrust (EÜ) nr 1925/2006 vastavalt muuta.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2002/46/EÜ II lisa punkti b lisatakse järgmine kanne pärast kannet „kroom(III)kloriid”:
„kroomiga rikastatud pärm (7)
Artikkel 2
Määruse (EÜ) nr 1925/2006 II lisa punkti 2 lisatakse järgmine kanne pärast kannet „kroompikolinaat”:
„kroom(III)laktaat-trihüdraat”.
Artikkel 3
Käesolev määrus jõustub kahekümnendal päeval pärast avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. veebruar 2014

Labels: 3
0
1
17